དུས་སྐབས་བརྒྱད་པ།བྱང་པ་རིགས་ལྡན་ཆེན་པོ་རྣམ་རྒྱལ་གྲགས་བཟང་ནས་བྱང་ངམ་རིང་དུ་སློབ་མ་ཁག་གཅིག་བསྡུས་དཔལ་ལྡན་རྒྱུད་བཞིའི་འཆད་ཉན་དང་།སྨན་རྩིས་གཉིས་ཀའི་ཕྱག་ལེན་རྒྱ་ཆེར་གནང་།སློབ་མ་ཚོས་དགེ་སློབ་འདུས་ཚོགས་ཀྱི་དབུས་སུ་ཚོགས་ལངས་བྱས་ནས་རྒྱུད་བཞིའི་གོ་དོན།དཀའ་གནད།ལོ་རྒྱུས་སོགས་ངག་ཐོག་ནས་འབེལ་གཏམ་བཤད་རྒྱུགས་འབུལ་བ་དང་།རྒྱུད་བློ་འཛིན་དང་སྨན་ངོ་ངོས་འཛིན་གྱི་རྒྱུགས་འབུལ་ལམ་ལུགས་ཀྱི་སྲོལ་གཏོད་གནང་།བྱམས་པ་དཀོན་མཆོག་རིན་ཆེན།ལྷ་བཙུན་བཀྲ་ཤིས་དཔལ་བཟང་།བསོད་ནམས་ཡེ་ཤེས་རྒྱལ་མཚན།ལྷུན་སྡིངས་ལེགས་གྲུབ་དཔལ་བ་སོགས་བརྒྱུད་འཛིན་སློབ་མ་མང་པོ་གསོ་སྐྱོང་གནང་།བྱང་ལུགས་ཞེས་པའི་བཀའ་སྲོལ་གསར་དུ་བཏོད།ཁོང་ཡོབ་སྲས་རྣམས་ནས་རྒྱུད་བཞིའི་འགྲེལ་པ་རྒྱས་བསྡུས་ཁ་ཤས་བརྩམས་གནང་བ་སོགས་བོད་ཀྱི་གསོ་རིག་གོང་སྤེལ་གཏོང་བའི་མཛད་རྗེས་ཤིན་ཏུ་ཆེ།བྱང་པ་རྣམ་རྒྱལ་གྲགས་བཟང་གི་དངོས་སློབ་ལྷུན་སྡིངས་པ་ལེགས་གྲུབ་དཔལ་བ་ནས་ལྷུན་གྲུབ་སྡིངས་སུ་སློབ་མ་ཁག་གཅིག་བསྡུས།གསོ་རིག་རིགས་ལྡན་ཆེན་པོའི་བཤད་སྲོལ་ཕྱག་ལེན་རྒྱ་ཆེར་གནང་།བྱང་པ་རིགས་ལྡན་ཆེན་པོའི་བཤད་སྲོལ་ཕྱག་ལེན་དང་བཅས་པའི་བརྒྱུད་འཛིན་པ་གཙོ་བོར་གྱུར།དེའི་རྒྱུན་ལས་ལྷུན་སྡིངས་པ་བདུད་རྩི་འགྱུར་མེད་དང་རྣམ་རྒྱལ་རྡོ་རྗེ་སོགས་མཁས་གྲགས་ཉམས་མྱོང་ལྡན་པའི་བརྒྱུད་འཛིན་པ་མང་དུ་འཕེལ་ནས་གསོ་རིག་དར་སྤེལ་གནང་།མཁས་དབང་རྣམ་རྒྱལ་རྡོ་རྗེ་ལ་སྡེ་སྲིད་རིན་པོ་ཆེ་ནས་ཀྱང་དཀའ་གནད་འདྲི་མོལ་གནང་།གདེང་འཇོག་དང་བསྔག་བརྗོད་ཆེ།ཟུར་མཁར་མཉམ་ཉིད་རྡོ་རྗེ་རང་གི་མེས་པོར་གྱུར་པ་སློབ་དཔོན་བསོད་ནམས་རིན་ཆེན་ལས་གསོ་རིག་གཞུང་གདམས་བཅས་ཞུས།སྔོན་སྦྱངས་ཀྱི་བག་ཆགས་སད།གཡུ་ཐོག་པའི་ཡེ་ཤེས་ཀྱི་སྐུས་རྗེས་སུ་བཟུང་བའི་དག་གཟིགས་ལྟར།དཔལ་ལྡན་རྒྱུད་བཞིའི་དཔེ་ཡི་གེ་པས་འབྲི་ནོར།བརྐོས་ནོར་བྱས་པ་མ་དག་རྒྱུན་འབྱམས་སོང་བའི་རིགས་དག་བཅོས་གནང་།རྒྱུད་བཞིའི་འགྲེལ་ཆེན་པོད་ཤེལ་ཕྲ་མོ་དང་།མན་ངག་བྱེ་བ་རིང་བསྲེལ་སོགས་ཉམས་ཡིག་མང་པོ་བརྩམས་མཛད།ལ་ཐོག་ཟུར་མཁར་དུ།དྭགས།ཀོང་།ཉང་།བྱར།ཨེ་སོགས་བོད་ལྗོངས་ལྷོ་ཕྱོགས་ཁུལ་གྱི་སློབ་མ་མང་དུ་འདུས།རྒྱུད་བཞིའི་གཞུང་ལུགས་ལག་ལེན་དང་བཅས་པའི་འཆད་ཉན་གནང་།ཟུར་ལུགས་ཞེས་པའི་བཀའ་སྲོལ་གསར་དུ་བཏོད།དངུལ་ཆུ་བརྩ་བཀྲུ་ཆེན་མོ་དང་།རིན་ཆེན་རིལ་ནག་ཆེན་མོའི་ཕྱག་ལེན་རྒྱ་ཆེར་གནང་།དེང་དུས་ཕྱག་ལེན་ཕལ་ཆེར་བརྒྱུད་པ་འདི་ལས་འཕེལ་བ་ཡིན།སྐྱེམས་པ་ཚེ་འབུམ་རྡོ་རྗེ་སོགས་མཐར་ཕྱིན་གྱི་སློབ་མ་བཞིས་མཚོན་པའི་བརྒྱུད་འཛིན་གྱི་སློབ་ཚོགས་མང་དུ་འཕེལ།གཞན་ཡང་།སྐྱེམས་པ་ཚེ་དབང་རྒྱལ་པོ།ཟུར་མཁར་དབོན་བློ་གྲོས་རྒྱལ་པོ།མཚོ་སྨད་མཁན་ཆེན།བྱར་པོ་པཎ་ཆེན་སོགས་རིམ་པར་བརྒྱུད་ནས་གསོ་རིག་དར་སྤེལ་མཛད་དུས་ཕྱིས་ནད་ཐོག་ལག་ལེན་ཐད་ལ་བོད་ཁམས་ཡོངས་ཀྱི་སྨན་པ་ཕལ་ཆེར་ལུགས་འདི་གཙིགས་སུ་འཛིན།འབྲི་གུང་ཆོས་ཀྱི་གྲགས་པས་ཟུར་ལུགས་པས་ཟུར་ལུགས་གཞིར་བཞག་པའི་སྟེང་དུ།རང་གི་མཁྱེན་དཔྱོད་དང་ཉམས་མྱོང་ལ་བརྟེན་འབྲི་ལུགས་ཞེས་པའི་བཀའ་སྲོལ་བཏོད།རྒྱུད་བཞི་ལ་འབྲི་གུང་དཀའ་མཆན་ཞེས་པ་དེ་བཏབ།ལག་ལེན་གྱི་ཡིག་ཆ་མང་པོ་བརྩམས།འབྲི་གུང་དུ་ཕྱོགས་ཀྱི་སློབ་མ་མང་དུ་འདུས།རྒྱུད་བཞི་འཆད་ཉན་དང་།ཁྱད་འཕགས་མན་ངག་ལྡན་པའི་ཕྱག་ལེན་རྒྱ་ཆེར་གནང་།དཀོན་མཆོག་འགྲོ་ཕན་དབང་པོ།དཔོན་ཚང་ཡེ་ཤེས་སོགས་བརྒྱུད་འཛིན་མཁས་པ་མང་པོ་འཕེལ་འབྲི་ལུགས་ཞེས་པའི་ཕྱག་ལེན་ད་ལྟའང་མ་ཉམས་པར་གནས་ཡོད།